I Want to Break Free
„I Want to Break Free“ — ბრიტანული როკ-ჯგუფ Queen-ის სიმღერა და სინგლი 1984 წლის ალბომიდან The Works. მისი ავტორია ჯონ დიკონი. სინგლი გამოიცა 7" და 12" ფორმატებში, ისევე, როგორც 3" და 5" CD-ებზე. არსებობს სიმღერის რამდენიმე ვერსია, წარმოდგენილი ალბომზე, სინგლზე და გაფართოებული ვარიანტის სახით. ჯგუფი მას კონცერტებზე თითქმის ყოველთვის ასრულებდა. ფრედი მერკურისადმი მიძღვნილი კონცერტის ფარგლებში „I Want to Break Free“ შეასრულა ლიზა სტენსფილდმა. აგრეთვე ცნობილია სიმღერის მუსიკალური ვიდეო, რომელშიც მისი წევრები ჩაცმულები არიან ქალის სამოსებში. ასეთი იდეის ავტორი იყო ჯგუფის დრამერი როჯერ ტეილორი. ჩანაფიქრით ეს არის ტელესერიალ „Coronation Street“-ის სტილისტიკის პაროდია. ვიდეოს მეორე ნაწილში გამოყენებულია კადრები კომპოზიციიდან, რომელიც შესრულებულია სამეფო საბალეტო დასის მიერ, უეინ იგლინგის ხელმძღვანელობით. მიუხედავად იმისა, რომ ბრიტანეთში ასეთი პაროდია მოიწონეს, აშშ-ში მან არაერთგვაროვანი შეფასებები გამოიწვია და ამოღებული იყო MTV-ის და სხვა ტელეარხების ეთერიდან. 1984 წელს გამოცემის შემდეგ სინგლი ევროპაშიც და ამერიკაშიც წარმატებული იყო, მოხვდა რა ჩარტების პირველ ათეულში და იქცა შევიწროების წინააღმდეგ მიმართულ ჰიმნად. აშშ-ის ჩარტში მან 45-ე პოზიცია დაიკავა, ხოლო ბრიტანეთში #3 იყო და 200.000 გაყიდული ასლით შეიძინა ვერცხლის სტატუსი.